*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Φεβρουαρίου 1986

όσον αφορά τους όρους υπό τους οποίους είναι δυνατόν να προβλέπονται παρεκκλίσεις από την απαγόρευση χρησιμοποίησης ετικετών ΕΟΚ κατά την αλλαγή της ετικέτας και του συστήματος σφράγισης των συσκευασιών σπόρων που παράγονται σε τρίτες χώρες

(86/110/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την έβδομη οδηγία 85/356/ΕΟΚ του Συμβουλίου της 27ης Ιουνίου 1985 για την ισοδυναμία των σπόρων που παράγονται σε τρίτες χώρες (1), και ιδίως το άρθρο 3,

Εκτιμώντας:

ότι το άρθρο 3 της οδηγίας 85/356/ΕΟΚ προβλέπει ότι, στην περίπτωση που η αλλαγή της ετικέτας (relabelling) και του συστήματος σφράγισης (refastening), όπως αναφέρονται στα συστήματα του ΟΟΣΑ όσον αφορά την ποικιλιακή πιστοποίηση των σπόρων που διακινούνται κατά τις διεθνείς συναλλαγές, πραγματοποιείται στην Κοινότητα, οι διατάξεις της οδηγίας 66/400/ΕΟΚ του Συμβουλίου (2), όπως τροποποιήθηκε τελευταία από την οδηγία 78/692/ΕΟΚ (3), και από την πράξη προσχώρησης της Ελλάδας, της οδηγίας 66/401/ΕΟΚ του Συμβουλίου (4), όπως τροποποιήθηκε τελευταία από την οδηγία 85/38/ΕΟΚ της Επιτροπής (5), της οδηγίας 66/402/ΕΟΚ του Συμβουλίου (6), όπως τροποποιήθηκε τελευταία από την οδηγία 81/561/ΕΟΚ (7), και της οδηγίας 69/208/ΕΟΚ του Συμβουλίου (8), όπως τροποποιήθηκε τελευταία από την οδηγία 82/859/ΕΟΚ της Επιτροπής (9), όσον αφορά την εκ νέου σφράγιση των συσκευασιών σπόρων που έχουν παραχθεί στην Κοινότητα, εφαρμόζονται τηρουμένων των αναλογιών με την επιφύλαξη των κανόνων του ΟΟΣΑ που διέπουν τις εργασίες αυτές· ότι το εν λόγω άρθρο 3 προβλέπει επίσης ότι οι ετικέτες ΕΟΚ δεν είναι δυνατόν να χρησιμοποιούνται για το σκοπό αυτό· ότι, ωστόσο, το ίδιο άρθρο 3 προβλέπει ακόμη ότι μπορεί να ληφθεί απόφαση για τις προϋποθέσεις με τις οποίες μπορούν να προβλέπονται παρεκκλίσεις από την απαγόρευση αυτής·

ότι, για τη διευκόλυνση ορισμένων διαδικασιών που απαιτούν την εκ νέου συσκευασία των σπόρων που παράγονται σε τρίτες χώρες, πρέπει να θεσπισθούν όροι σύμφωνα με τους οποίους μπορούν να προβλέπονται παρεκκλίσεις από την προαναφερόμενη απαγόρευση·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση από την απαγόρευση που αναφέρεται στη δεύτερη φράση του άρθρου 3 της απόφασης 85/356/ΕΟΚ, οι ετικέτες ΕΟΚ μπορούν να χρησιμοποιούνται κατά την αλλαγή ετικέτας στην Κοινότητα, των ακόλουθων τύπων συσκευασίας που περιέχουν σπόρους που έχουν παραχθεί σε τρίτες χώρες:

α) συσκευασίες που περιέχουν μείγμα σπόρων από δύο τουλάχιστον συσκευασίες σπόρων της ίδιας ποικιλίας και της ίδιας κατηγορίας, και που τουλάχιστον μία από τις αρχικές συσκευασίες περιείχε σπόρους παραγωγής ΕΟΚ και έφερε ετικέτα σύμφωνα με τις απαιτήσεις της ΕΟΚ, εφόσον:

- οι σπόροι μιας ή περισσότερων από τις συνιστώσες παρτίδες δεν ανταποκρίνονται, πριν από τη μείξη, στις προδιαγραφές ΕΟΚ ή άλλους όρους όσον αφορά τη βλάστηση, την αναλυτική καθαρότητα ή την περιεκτικότητα των σπόρων σε άλλα είδη,

- το μείγμα είναι ομοιογενές, και

- στην ετικέτα υπάρχει ένδειξη κάθε χώρας παραγωγής·

β) μικρές συσκευασίες ΕΟΚ, όπως ορίζονται στο άρθρο 2 παράγραφος 1 στοιχείο ζ) της οδηγίας 66/400/ΕΟΚ·

γ) μικρές συσκευασίες ΕΟΚ Α, όπως ορίζονται στο άρθρο 2 παράγραφος 1 στοιχείο στ) της οδηγίας 66/401/ΕΟΚ·

δ) μικρές συσκευασίες ΕΟΚ Β, όπως ορίζονται στο άρθρο 2 παράγραφος 1 στοιχείο ζ) της οδηγίας 66/401/ΕΟΚ, εφόσον περιέχουν πιστοποιημένους σπόρους·

ε) συσκευασίες που περιέχουν μείγμα σπόρων, όπως αναφέρεται στο άρθρο 13 της οδηγίας 66/401/ΕΟΚ ή στο άρθρο 13 της οδηγίας 66/402/ΕΟΚ.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 27 Φεβρουαρίου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 195 της 26. 7. 1985, σ. 20.

(2) ΕΕ αριθ. 125 της 11. 7. 1966, σ. 2290/66.

(3) ΕΕ αριθ. L 236 της 26. 8. 1978, σ. 13.

(4) ΕΕ αριθ. 125 της 11. 7. 1966, σ. 2298/66.

(5) ΕΕ αριθ. L 16 της 19. 1. 1985, σ. 41.

(6) ΕΕ αριθ. 125 της 11. 7. 1966, σ. 2309/66.

(7) ΕΕ αριθ. L 203 της 23. 7. 1981, σ. 52.

(8) ΕΕ αριθ. L 169 της 10. 7. 1969, σ. 3.

(9) ΕΕ αριθ. L 357 της 18. 12. 1982, σ. 31.